Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea approvat it-tieni kuntratt mal-kumpanija farmaċewtika Moderna, li jipprevedi x-xiri addizzjonali ta' 300 miljun doża (150 miljun fl-2021 u l-għażla li jinxtraw 150 miljun oħra fl-2022) f'isem l-Istati Membri kollha tal-UE. Il-kuntratt il-ġdid jipprevedi wkoll il-possibbiltà li l-vaċċini jingħataw lill-pajjiżi b'introjtu baxx u medju jew li jiġu ridiretti lejn pajjiżi Ewropej oħra. Il-kuntratt tal-lum ma' Moderna jibni fuq il-portafoll wiesa' ta' vaċċini li qed jiġu prodotti fl-Ewropa, inkluż il-kuntratti ffirmati diġà ma' BioNTech/Pfizer, AstraZeneca, Sanofi-GSK, Janssen Pharmaceutica NV, Curevac u Moderna. Dan il-portafoll diversifikat ta' vaċċini se jiżgura li l-Ewropa jkollha aċċess għal 2.6 biljun doża, ladarba jiġi ppruvat li l-vaċċini huma sikuri u effettivi. Il-Kummissjoni awtorizzat it-tqegħid kundizzjonali fis-suq għall-vaċċin żviluppat minn BioNTech u Pfizer fil-21 ta' Diċembru 2020, Moderna fit-6 ta' Jannar 2021 u AstraZeneca fit-29 ta' Jannar 2021. Il-President tal-Kummissjoni Ewropea, Ursula von der Leyen, stqarret: “Illum qed niżguraw 300 miljun doża addizzjonali tal-vaċċin kontra l-COVID-19 prodott minn Moderna, li diġà qed jintuża għat-tilqim fl-Unjoni Ewropea. Dan iqarribna dejjem aktar lejn l-objettiv ewlieni tagħna: li niżguraw li l-Ewropej kollha jkollhom aċċess għal vaċċini sikuri u effettivi malajr kemm jista' jkun. B'portafoll li jasal sa 2.6 biljun doża, se nkunu nistgħu nipprovdu l-vaċċini mhux biss liċ-ċittadini tagħna, iżda lill-ġirien u lis-sħab tagħna wkoll.” Stella Kyriakides, il-Kummissarju għas-Saħħa u s-Sikurezza Alimentari, qalet: “B'dan il-kuntratt ġdid ma' Moderna, qed inżidu 300 miljun doża oħra ta' vaċċin awtorizzat, sikur u effettiv. Dan jixhed pass 'il quddiem eqreb tal-objettiv tagħna li tul din is-sena nipprovdu aċċess rapidu għal tilqim sikur u effettiv liċ-ċittadini tal-Ewropa u lil hinn. Il-kuntratt huwa importanti mhux biss għall-ħtiġijiet fl-immedjat tal-UE, iżda wkoll għall-ħidma tagħna fil-futur biex inrażżnu t-tixrid rapidu tal-varjanti l-ġodda.” Il-vaċċin żviluppat minn Moderna huwa bbażat fuq RNA messaġġier (mRNA). L-mRNA jaqdi rwol fundamentali fil-bijoloġija, billi jittrasferixxi l-istruzzjonijiet mid-DNA għall-makkinarju li jipproduċi l-proteini taċ-ċelloli. F'vaċċin ibbażat fuq l-mRNA, dawn l-istruzzjonijiet jipproduċu frammenti tal-virus li ma jagħmlux ħsara, li l-ġisem tal-bniedem juża biex jibni rispons immunitarju għall-prevenzjoni jew għall-ġlieda kontra l-mard. Meta persuna tingħata l-vaċċin, iċ-ċelloli tagħha jaqraw l-istruzzjonijiet ġenetiċi u jipproduċu proteina spika, jiġifieri proteina fuq is-superfiċe esterna tal-virus li l-virus juża biex jidħol fiċ-ċelloli tal-ġisem u jikkawża l-mard. Imbagħad, is-sistema immunitarja tal-persuna tittratta din il-proteina bħala barranija u tipproduċi difiżi naturali – antikorpi u ċelloli T – kontriha. Il-Kummissjoni ddeċidiet li tappoġġa dan il-vaċċin abbażi ta' valutazzjoni xjentifika soda, tat-teknoloġija użata, tal-esperjenza tal-kumpanija fl-iżvilupp ta' vaċċini u tal-kapaċità ta' produzzjoni tagħha biex il-vaċċin jiġi pprovdut fl-UE kollha, kif ukoll abbażi tal-kapaċità tagħha li potenzjalment tiżviluppa vaċċin kontra l-varjanti tal-coronavirus. Sfond Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-introduzzjoni ta' vaċċini effettivi u sikuri kontra l-COVID-19. Sabiex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem parti mill-kostijiet li jiffaċċaw il-produtturi tal-vaċċini permezz ta' Ftehimiet ta' Xiri bil-Quddiem. Il-finanzjament li tagħti jitqies bħala kapparra għall-vaċċini li mbagħad fil-fatt jinxtraw mill-Istati Membri. Peress li l-kost għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet jippermettu li jsiru investimenti li f'ċirkostanzi differenti x'aktarx ma jsirux. Ladarba jkun intwera bil-provi li l-vaċċini huma sikuri u effettivi u jkunu ngħataw awtorizzazzjoni tal-kummerċjalizzazzjoni mill-Aġenzija Ewropea għall-Mediċini, jeħtieġ li dawn jiġu distribwiti u jiġu introdotti malajr fl-Ewropa kollha. Fil-15 ta' Ottubru, il-Kummissjoni stabbiliet il-passi ewlenin li l-Istati Membri jridu jieħdu biex ikunu ppreparati tajjeb, anke bl-iżvilupp ta' strateġiji nazzjonali ta' vaċċinazzjoni. Il-Kummissjoni adottat azzjonijiet oħra sabiex issaħħaħ il-miżuri ta' tħejjija u ta' rispons fl-UE kollha, strateġija biex nipproteġu ruħna mill-COVID-19 fix-xitwa li tipprovdi appoġġ ulterjuri lill-Istati Membri fl-introduzzjoni tal-vaċċini u Komunikazzjoni ġdida dwar front magħqud biex negħlbu l-COVID-19. Il-Kummissjoni adottat ukoll pjan biex tħejji lill-Ewropa għat-theddida akbar tal-varjanti u l-possibbiltà li dawn ikunu reżistenti għat-tilqim eżistenti. Il-Kummissjoni Ewropea hija impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja. Ħadd mhu se jkun sikur jekk ma jkunx sikur kulħadd. Għal din ir-raġuni, mill-4 ta' Mejju 2020 'l hawn, inġabru kważi €16-il biljun permezz tar-Rispons Globali għall-Coronavirus, l-azzjoni globali għall-aċċess universali għat-testijiet, għat-trattamenti u għall-vaċċini kontra l-coronavirus u għall-irkupru globali, u kkonfermat l-interess tagħha li tipparteċipa fil-Faċilità COVAX għall-aċċess ekwu u tajjeb għall-but ta' kulħadd għall-vaċċini kontra l-COVID-19 mad-dinja kollha. Bħala parti mill-isforz tat-Tim Ewropa, il-Kummissjoni ħabbret li se tikkontribwixxi €400 miljun f'garanziji biex tappoġġa lil COVAX u lill-objettivi tagħha fil-kuntest tar-Rispons Globali għall-Coronavirus. Iktar Informazzjoni Vaċċini sikuri kontra l-COVID-19 għall-Ewropej L-Istrateġija tal-UE għall-Vaċċini Ir-Rispons tal-UE għall-Coronavirus Ħarsa ġenerali lejn ir-Rispons tal-Kummissjoni